Budrių Šv. Kryžiaus Išaukštinimo bažnyčia

Budrių Šv. Kryžiaus Išaukštinimo bažnyčia – bažnyčia Lietuvoje, Budrių kaime (Žalgirio seniūnija), 5 km į pietus nuo Kartenos, 0,27 km į vakarus nuo kelio Kartena–Mikoliškiai. Kultūros paveldo objektas Nr. 30573.

Kultūros vertybės:
 Bažnytinės vėliavos su šventųjų paveikslais (XIX a., autorius nenustatytas; taikomosios liaudies dailės kūrinys);Kultūros vertybių registras: Vėliavos (5) su paveikslais, Kretingos r. sav., Budrių k. (Žalgirio sen.)
 Koplytėlė (XX a. vidurys; autorius nenustatytas).

 Istorija 

Budriai 1634–1842 m. priklausė Kartenos klebonijai. Apie 1753–1763 m. Žemaičių vyskupijos kapitulos prelatas Vjušinskas pastatė kaime koplyčią – pirmąją bažnyčią. Ji buvo Kartenos bažnyčios filija, kurios kunigą kuratą išlaikė Kartenos klebonija.

1903 m. kunigas Povilas Svilas su tikinčiaisiais pastatė dabartinę bažnyčią. 1906 m. buvo įrengti pagrindinis ir šoninis altorius, šventoriuje pastatyta varpinė. Naujoje bažnyčioje 1906–1911 m. dirbo kunigas Felicijonas Lelis, kurio rūpesčiu aplinkiniuose kaimuose veikė nelegalios lietuviškos mokyklos, 1908 m. bažnytkaimyje įkurtas Šv. Kazimiero draugijos skyrius, 1909 m. atidaryta valdinė pradinė mokykla.

1926 m. įkurta parapija. Prie bažnyčios susibūrė choras, pavasarininkų kuopa. 1934–1939 m. klebonavo iš Rusijos grįžęs kunigas K. Andriekus. Nuo įkūrimo parapija priklauso Telšių vyskupijos Palangos dekanatui.

2005 m. Budrių šv. Kryžiaus Išaukštinimo bažnyčia, varpinė ir šventoriaus tvora su vartais paskelbti valstybės saugomu nekilnojamųjų kultūros vertybių kompleksu.Dėl nekilnojamųjų kultūros vertybių pripažinimo saugomomis. – 2005 m. balandžio 19

 Architektūra 

Pagrindinis Budrių bažnyčios architektūrinio komplekso statinys yra Šv. Kryžiaus Išaukštinimo bažnyčia. Ji medinė, istorizmo laikotarpio stiliaus, neogotikos ir pasaulietinės kurortų architektūros, stačiakampio plano, pagrindiniu fasadu atsukta į pietvakarius, vienanavė, su keturkampiu bokšteliu ir penkiasiene apside. Viduje yra 3 altoriai.

Šventoriaus pietiniame kampe stovi medinė, beveik kvadratinio plano, dviejų vienodo aukščio tarpsnių stačiasienė varpinė. Šventorių juosia neaukšta akmenų mūro tvora, kurios pietvakarių pusėje vienoje ašyje su bažnyčia stovi neogotikiniai, trijų dalių, raudonų plytų mūro pagrindiniai vartai su ažūriniais kaltiniais varteliais. Į dešinę nuo bažnyčios stovi neogotikinė koplytėlė, o šventoriaus gale yra kunigų kapai.

 Galerija 

 Literatūra 
 Algė Jankevičienė. Lietuvos TSR medinių varpinių architektūra. – Lietuvos TSR architektūros klausimai. – Vilnius, 1966. – T. 3. – P. 141
 Algė Jankevičienė. Žemaičių medinių bažnyčių architektūra. – Vilniaus dailės akademijos darbai. – Vilnius, 1996. – T. 9. – P. 70



 Motiejus Valančius. Raštai. – Vilnius, 1972. – T. 2. – P. 203

 Šaltiniai 

 Nuorodos 
 Vyskupijos informacija
 Budrių bažnyčios statinių kompleksas
 Budrių bažnyčios statinių komplekso šv. Kryžiaus Išaukštinimo bažnyčia
 Budrių bažnyčios statinių komplekso varpinė
 Budrių bažnyčios statinių komplekso šventoriaus tvora su vartais

Kategorija:Kretingos rajono bažnyčios
Kategorija:Lietuvos kultūros vertybės: bažnyčios